ODBORNÉ  USMERNENIE  MINISTERSTVA  ZDRAVOTNÍCTVA SLOVENSKEJ REPUBLIKY  NA VYKONANIE  REPROFILIZÁCIE LOŽKOVÉHO FONDU V ZDRAVOTNÍCKYCH ZARIADENIACH A  ĎALŠÍCH  OPATRENÍ  V ZDRAVOTNÍCTVE V PRÍPRAVE NA PANDÉMIU A V ČASE PANDÉMIE CHRÍPKY 

Bratislava: 13. 8. 2009
Číslo: 19048-1/2009 - OKM

     Ministerstvo zdravotníctva Slovenskej republiky (ďalej len „ministerstvo“) podľa § 45 ods. 1 písm. b) zákona č. 576/2004 Z. z. o zdravotnej starostlivosti, službách súvisiacich s poskytovaním zdravotnej starostlivosti a o zmene a doplnení niektorých zákonov v znení neskorších predpisov vydáva toto odborné usmernenie:

Čl. I
Účel odborného usmernenia

	Toto odborné usmernenie upravuje postup prípravy reprofilizácie lôžkového fondu zdravotníckych zariadení pre prípad vyhlásenia pandémie chrípky a postup a opatrenia zdravotníckych zariadení a vykonanie niektorých ďalších opatrení v zdravotníctve počas pandémie chrípky na území Slovenskej republiky.

Čl. II
Postup pri reprofilizácii lôžkového fondu

(1) Počas pandémie chrípky sa reprofilizujú najmä:  
a)	lôžka v odbore fyziatria, balneológia a liečebná rehabilitácia,
b)	lôžka dlhodobo chorých,
c)	lôžka doliečovacieho oddelenia,
d)	geriatrické lôžka,
e)	neakútne lôžka interných kliník alebo oddelení,
f)	neakútne lôžka neurologických kliník alebo oddelení.

(2)	Pre reprofilizované lôžka sa vyčlenia také priestory, v ktorých je vylúčený kontakt pacientov hospitalizovaných pre chrípku, s osobami hospitalizovanými pre iné ochorenia.
(3)	Reprofilizujú sa organizačné jednotky ako celok (celé kliniky, celé oddelenia, ak sú priestorovo a organizačne samostatnými jednotkami). 
(4)	Nereprofilizujú sa lôžka na liečbu život ohrozujúcich ochorení nechrípkového pôvodu. 
(5)	Reprofilizáciu nerealizujú zdravotnícke zariadenia uvedené v prílohe č. 1. Ak sa zistí podozrenie u pacienta v týchto zdravotníckych zariadeniach na ochorenie chrípky, zabezpečí sa jeho preloženie na najbližšie infektologické pracovisko.
(6)	V zdravotníckych zariadeniach, ktoré reprofilizáciu nerealizujú, sa počas pandémie chrípky dodržiavajú všeobecné hygienicko - epidemiologické opatrenia uvedené v čl. III. 
(7) Reprofilizácia lôžkového fondu zdravotníckych zariadení sa uskutoční na základe príkazu Úradu verejného zdravotníctva Slovenskej republiky alebo regionálneho úradu verejného zdravotníctva ). 

Čl. III
Všeobecné hygienicko epidemiologické opatrenia v reprofilizovanom zdravotníckom zariadení

Všeobecné hygienicko - epidemiologické opatrenia v reprofilizovanom zdravotníckom zariadení zahŕňajú najmä:
a)	izoláciu chorých na chrípku od iných pacientov,
b)	obmedzenie prijímania nových pacientov na výlučne akútne stavy,
c)	vytvorenie a označenie vyhradenej časti pre pacientov so symptómami chrípky v priestoroch urgentného príjmu a už pri vyšetrení a príjme týchto pacientov  používanie ochranných masiek a nesterilných ochranných rukavíc,
d)	prísny zákaz návštev v zdravotníckom zariadení,
e)	ošetrovanie pacientov hospitalizovaných pre chrípku len vyčlenenými zdravotníckymi pracovníkmi, ktorí absolvovali očkovanie alebo užívajú preventívne antivirotiká,
f)	zabezpečenie zabránenia kontaktu zdravotníckeho personálu ošetrujúceho pacientov hospitalizovaných na chrípku s pacientmi hospitalizovanými z iných dôvodov,
g)	prísne dodržiavanie bariérovej ošetrovateľskej starostlivosti v celom zdravotníckom zariadení,
h)	zabezpečenie dostatočného množstva liekov na liečbu chrípky a jej komplikácií a dostatočného množstva osobných ochranných pracovných pomôcok pre ošetrujúci personál,                            
i)	obmedzenie operačných výkonov na výlučne akútne stavy,
j)	vylúčenie chorého personálu z pracovného procesu a riešenie doplnenia náhrad personálu, 
k)	zaobchádzanie s odpadom kontaminovaným vírusom chrípky rovnako ako s infekčným odpadom  (používanie nesterilných gumených rukavíc),
l)	čistenie znečistených alebo často dotýkaných plôch s dezinfekciou, 
m)	pranie bielizne zaužívanými postupmi (voda a prací prostriedok), vyhýbanie sa vytriasaniu bielizne pred praním, používanie nesterilných gumených rukavíc.    

Čl. IV
Zásady ošetrovateľskej starostlivosti o pacientov s chrípkou v čase pandémie chrípky v reprofilizovanom zdravotníckom zariadení

Zásady ošetrovateľskej starostlivosti o pacientov s chrípkou sú najmä:
a)	obmedzenie počtu zdravotníckych pracovníkov, ktorí sú v priamom kontakte s osobami chorými na chrípku,
b)	používanie jednorazových osobných ochranných pracovných pomôcok a prostriedkov personálom zdravotníckeho zariadenia,
c)	dodržiavanie všeobecných protiepidemických zásad personálom zdravotníckeho zariadenia,  ktorými sú najmä:
1.	dodržiavanie zásad osobnej hygieny,
2.	užívanie  antivirotík  počas  6 týždňov v súlade s SPC lieku, očkovanie proti vírusu 
      chrípky,
      3.   zabezpečenie  dostatočného množstva osobných ochranných pracovných pomôcok      
            a kontrola ich používania a likvidácie,
4.	zabezpečenie dostatočného množstva ochranných masiek a rúšok pre pacientov,
5.	umývanie a dezinfekcia  rúk pred a po kontakte s pacientom po každej činnosti, pri ktorej došlo ku kontaminácii biologickým materiálom a po zložení rukavíc,
6.	dekontaminácia osobných ochranných pracovných pomôcok pre viacnásobné použitie ihneď po použití v osobitnej miestnosti na to určenej širokospektrálnymi dezinfekčnými prostriedkami s virocídnymi a baktericídnymi účinkami a následne ich sterilizácia v súlade s odporúčaním výrobcu,
7.	odkladanie osobných ochranných pracovných pomôcok použitých pri ošetrovaní pacienta do nepriepustných obalov a ich dekontaminácia autoklávovaním pred odvozom do spaľovne,
8.	vykonávanie dezinfekcie priestorov, (sanitiek, výťahov, sociálnych zariadení), v ktorých sa nachádzal pacient, chorý na chrípku,
9.	zákaz  vstupu do priestorov reprofilizovaného pracoviska okrem ošetrujúcich zdravotníckych pracovníkov,
10.	nasadzovanie respiračných rúšok alebo respirátora pacientom mimo izby, vyčlenenej pre ich ošetrovanie, najmä pri ich transporte do priestorov iných vyšetrovacích zložiek, 
d)	osobitné ošetrovanie pacientov s pravdepodobným a dokázaným ochorením chrípkou a osobitne s podozrením na ochorenie zdravotníckymi pracovníkmi s príslušnou odbornou spôsobilosťou, 
e)	prísne dodržiavanie bariérovej ošetrovateľskej techniky,
f)	zabezpečenie používania účinných osobných ochranných pracovných pomôcok zdravotníckymi pracovníkmi vrátane personálu zdravotníckeho zariadenia (údržba, upratovanie).

Čl. V
Opatrenia v oblasti transfúziológie počas pandémie chrípky

Opatrenia v oblasti transfúziológie počas pandémie chrípky sú najmä:
a)	realizácia hygienických opatrení v súvislosti s respiračnou hygienou (pravidelné vetranie, denná dezinfekcia vzduchu germicídnymi žiaričmi, denné umývanie kľučiek a pracovných plôch dezinfekčnými roztokmi, najmä v miestach, kde sa vo veľkom množstve vyskytujú darcovia, používanie ochranných  masiek pri vyšetrovaní darcov, používanie jednorazových vreckoviek, ktoré sa po jednom použití ihneď vyhadzujú), 
b)	pri ochorení horných dýchacích ciest zamestnanca transfúziologického pracoviska  izolácia pracovníka v domácom prostredí a postup podľa odporučenia epidemiológa,
c)	pri odberoch krvi od darcov kladenie dôrazu na diagnostiku začínajúcich chrípkových ochorení (mierne nádchy, kašeľ, prechladnutie aj bez teploty), pri akomkoľvek podozrení na začínajúce ochorenie horných dýchacích ciest vyradenie darcu z darcovstva minimálne na dva týždne,
d)	informovanie darcov, že ak do týždňa po odbere ochorejú, je potrebné ihneď hlásiť túto skutočnosť transfúziologickému zariadeniu, kde darca daroval krv,
e)	pri ochorení horných dýchacích ciest vyradenie darcu z darcovstva počas ochorenia a  minimálne dva týždne po odznení všetkých klinických príznakov ochorenia; ak sa  potvrdí vírus chrípky epidemiológom, vyradí sa darca z darcovstva krvi počas ochorenia  a ďalšieho nasledujúceho mesiaca po kompletnom vyliečení, 
f)	pred vykonaním odberu krvi zisťovanie cestovateľských aktivít darcu v období posledného mesiaca, izolácia darcov s aktívnymi príznakmi ochorenia horných dýchacích ciest a pozitívnou cestovateľskou anamnézou hlásenie príslušnému regionálnemu úradu verejného zdravotníctva, 
g)	pred vykonaním odberu krvi zisťovanie výskytu ochorení horných dýchacích ciest u osôb, s ktorými bol darca v poslednom období v bezprostrednom kontakte; ak sa potvrdí u týchto osôb ochorenie, darca sa vyradí počas ich ochorenia a na ďalšie dva nasledujúce týždne po skončení všetkých klinických príznakov ochorenia.

Čl. VI
Personálne zabezpečenie pre reprofilizované lôžka

      Odporúčané minimálne personálne zabezpečenie na 20 reprofilizovaných lôžok počas 12 hodinovej pracovnej zmeny je:
            a) 1 lekár,
            b) 2 sestry,
            c) 2 zdravotnícki asistenti alebo sanitár.

Čl. VII
Metodika výpočtu požiadaviek na lieky a osobné ochranné pracovné pomôcky na reprofilizované infekčné lôžka v čase pandémie chrípky z mobilizačných rezerv štátu

 (1) Množstvo  liekov a  osobných  ochranných  pracovných  pomôcok  v zdravotníckych
   zariadeniach, ktoré vykonávajú reprofilizáciu lôžkového fondu, sa vypočítava podľa 
     týchto kalkulačných podkladov:

    a) sortiment pre ošetrujúci zdravotnícky personál: 
    respirátor /ochranné rúško 
    ( s virostatickým alebo virocídnym efektom)    4 ks / 1osoba/ na 12 hod.
          ochranný odev                                                    2 ks / 1 osoba/ na 12 hod.
          okuliare                                                               1 ks / 1 osoba/ na 30 dní
          ochranné rukavice                                               2 páry / 1 osoba/  na 12 hod.
          návleky na obuv                                                  2 páry  / 1 osoba/ na 12 hod.
          oseltamvir 75 mg, 10 cps.                                   1 bal  / 1 osoba / na 10 dní (profylaxia)
    vreckovky dezinfekčné                                       5 ks / 1 osoba/ na 12 hod.

          b) sortiment pre pacientov:
    ochranné rúško                                                    5 ks / 1 pacient (lôžko)/ na 24 hod.
    oseltamvir 75 mg, 10 cps.                                   1 bal /1 pacient/ na 5 dní (terapia)
 
    c) ostatný materiál:
    vrece zaťahovacie  120 l                                     2 ks / 1 deň / 20 lôžok
    vrece zaťahovacie  70 l                                       1 ks / 1 deň / 20 lôžok
    vrece zaťahovacie  40 l                                       1 ks / 1 deň / 20 lôžok
    zástera PVC                                                        1 ks / na 1 mesiac / na 10 lôžok

(2) Na sortiment podľa odseku 1 písm. a) sa pripočítava 10 % - ná záloha pre potreby 
      spoločných vyšetrovacích a liečebných zložiek.

(3) Množstvo  liekov a  osobných  ochranných  pracovných  pomôcok  sa  vypočítava pre  
      regionálne úrady verejného zdravotníctva podľa  týchto kalkulačných podkladov:

            respirátor                                                 4 ks / na regionálny úrad/ na 1 deň
            ochranný odev                                         4 ks / na regionálny úrad/ na 1deň
            okuliare                                                    4 ks / na regionálny úrad / na 30 dní
            ochranné rukavice                                    4 páry / na regionálny úrad /  na 1deň
            návleky na obuv                                       4 páry  / na regionálny úrad / na 1deň
            oseltamvir 75 mg, 10 cps.                       12 bal  / na regionálny úrad / na 30 dní 
            ochranné rúško                                        16 ks/  na regionálny úrad / na 1deň
      vreckovky dezinfekčné                            20 ks / na regionálny úrad / na 1deň
      vrece zaťahovacie  120 l                           2 ks / na regionálny úrad / na 1 deň
      vrece zaťahovacie  70 l                             2 ks / na regionálny úrad / na 1 deň 
      vrece zaťahovacie  40 l                             2 ks  / na regionálny úrad / na 1 deň 
      zástera PVC                                              4 ks / na regionálny úrad / na 30 dní

(4) Písomná požiadavka na osobné ochranné pracovné pomôcky a antivirotiká pre 
      zdravotnícke zariadenia sa predkladá prostredníctvom vyplnenej tabuľky uvedenej 
      v prílohe č. 2.
 (5) Písomná požiadavka na osobné ochranné pracovné pomôcky a antivirotiká pre 
      regionálne úrady verejného zdravotníctva  sa predkladá prostredníctvom vyplnenej 
      tabuľky uvedenej v prílohe č. 3.

Čl. VIII
Prehliadky mŕtvych tiel a vykonávanie pitiev počas pandémie chrípky

(1)	Počas pandémie chrípky sa vykonávajú prehliadky mŕtvych tiel za podmienok ustanovených osobitným predpisom). 
(2)	Počas pandémie chrípky sa pitva vykonáva za podmienok ustanovených osobitným predpisom), okrem prípadov úmrtí osôb s potvrdeným ochorením na chrípku. V prípadoch úmrtia spojených s  podozrením na prenosné ochorenie vrátane chrípky, sa pitva vykoná v súlade s platnými pracovnými postupmi pre takýto druh pitvy. Zoznam pracovísk, na ktorých sa pitvy vykonávajú a s určením príslušnej územnej rajonizácie je uvedený v prílohe č. 4.
(3)	Odber biologického materiálu na mikrobiologické a virologické vyšetrenia sa môže v nevyhnutných prípadoch vykonať aj u nepitvaných osôb. Zásady odberu sa riadia platnými pracovnými postupmi. 
(4)	Všeobecné hygienicko - epidemiologické opatrenia pri výkone pitvy sú najmä:
           a) prísne dodržiavanie bariérového výkonu pitvy a vyšetrení s tým súvisiacich,  
           b) zabezpečenie prísneho zákazu návštev na pracoviskách, kde sa pitvy vykonávajú,
           c) vylúčenie chorého personálu z pracovného procesu a riešenie doplnenia náhrad 
               personálu.

Čl. IX
Opatrenia na zabezpečenie vykonávania mikrobiologického vyšetrovania odobratých vzoriek

(1)	Sledovanie vírusov chrípky cirkulujúcich v populácii a odoberanie vzoriek biologického materiálu zabezpečujú epidemiologické odbory regionálnych úradov verejného zdravotníctva v spolupráci s ošetrujúcimi lekármi. 
(2)	Laboratórnu diagnostiku ochorení a podozrení z ochorení, zodpovedajúcich klinickej definícii prípadu chrípky, zabezpečujú virologické laboratóriá v Národnom referenčnom centre pre chrípku, Úrade verejného zdravotníctva Slovenskej republiky v Bratislave pre Bratislavský, Trnavský, Trenčiansky a Nitriansky kraj a Virologické laboratórium, Regionálny úrad verejného zdravotníctva so sídlom v Banskej Bystrici pre Žilinský, Banskobystrický, Košický a Prešovský kraj.
(3)	Odber vzoriek virologického materiálu na laboratórnu diagnostiku ochorení, spôsobených pandemickým vírusom chrípky, sa vykonáva postupom, ako pri odbere vzoriek u ochorení, spôsobených vírusom chrípky, a chrípke podobným akútnym respiračným ochoreniam). 
(4)	Laboratórne kritériá pre diagnózu chrípky sú:
a)	dôkaz chrípkového antigénu alebo RNA špecifickej pre vírus chrípky,
b)	izolácia vírusu chrípky,
c)	dôkaz špecifickej protilátkovej odpovede v sére proti chrípke A alebo B,
d)	rýchla detekcia na prítomnosť vírusu chrípky vo výtere na rozlíšenie typu A/B (potrebné   konfirmovať metódou PCR alebo izoláciou vírusu). 
(5)	Bližšia identifikácia izolátov sa vykonáva v laboratóriu Národného referenčného centra pre chrípku. Národné referenčné centrum pre chrípku na Úrade verejného zdravotníctva Slovenskej republiky v Bratislave stanovuje optimálne diagnostické metódy, zabezpečenie diagnostík a koordinuje laboratórnu diagnostiku ochorení v regionálnych laboratóriách. Úzko spolupracuje s referenčným laboratóriom Svetovej zdravotníckej organizácie v Londýne a s laboratóriami v rámci siete EÚ (EISS), kde zasiela vzorky izolovaných vírusov alebo inak podozrivých materiálov. 
(6)	Zabezpečenie ochrany zdravia zamestnancov v laboratóriách a požiadavky na bezpečné uskladnenie biologického materiálu tretej a štvrtej skupiny rizika sa vykonávajú podľa zásad ošetrovateľskej starostlivosti o pacienta s vysoko virulentnou nákazou a manipulácie s biologickým materiálom tretej a štvrtej skupiny rizika v zdravotníckych zariadeniach).

Čl. X
Účinnosť
         Toto odborné usmernenie nadobúda účinnosť 1. septembra 2009.

                                                                                  Richard Raši, v.r.
                                                                                               minister